3 หุ้น “ตระกูลป.” รูดหนัก! เซ่นราคาน้ำมันดิ่งหลุด 58 ดอลลาร์ ต่ำสุดรอบกว่า 2 เดือน
3 หุ้น "ตระกูลป." รูดหนัก! เซ่นราคาน้ำมันดิ่งหลุด 58 ดอลลาร์ ต่ำสุดรอบกว่า 2 เดือน
3 หุ้น "ตระกูลป." รูดหนัก! เซ่นราคาน้ำมันดิ่งหลุด 58 ดอลลาร์ ต่ำสุดรอบกว่า 2 เดือน
24 พ.ค. 2562

ผู้สื่อข่าวรายงานว่า ณ เวลา 10.24 น. ราคาหุ้น บริษัท ปตท. จำกัด (มหาชน) หรือ PTT อยู่ที่ระดับ 45.25 บาท ลบ 0.50 บาท หรือ 1.09% สูงสุดที่ระดับ 45.50 บาท ต่ำสุดที่ระดับ 45 บาท ด้วยมูลค่าการซื้อขาย 1.04 พันล้านบาท
ส่วน ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 124.50 บาท ลบ 5.50 บาท หรือ 4.23% สูงสุดที่ระดับ 125.50 บาท ต่ำสุดที่ระดับ 124 บาท ด้วยมูลค่าการซื้อขาย 1.33 พันล้านบาท
ด้านราคาหุ้นบริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 59.50 บาท ลบ 0.50 บาท หรือ 0.83% สูงสุดที่ระดับ 60.25 บาท ต่ำสุดที่ระดับ 59 บาท ด้วยมูลค่าการซื้อขาย 506.63 ล้านบาท
โดยราคาหุ้นในกลุ่มพลังงานปรับตัวลดลง เป็นมาจากสัญญาน้ำมันดิบเวสต์เท็กซัส (WTI) ตลาดนิวยอร์กเมื่อคืนนี้ (23 พ.ค.) ปิดดิ่งลงกว่า 5% หลุดระดับ 58 ดอลลาร์ จากความวิตกกังวลประเด็นสงครามการค้าระหว่างสหรัฐและจีนอาจส่งผลกระทบต่อการขยายตัวของเศรษฐกิจโลกและความต้องการใช้น้ำมัน นอกจากนี้ ราคาน้ำมันยังถูกกดดันจากข้อมูลเศรษฐกิจสหรัฐที่ออกมาน่าผิดหวังอีกด้วย
โดยสัญญาน้ำมันดิบ WTI ส่งมอบเดือนก.ค. ร่วงลง 3.51 ดอลลาร์ หรือ 5.7% ปิดที่ 57.91 ดอลลาร์/บาร์เรล ซึ่งเป็นระดับปิดที่ต่ำที่สุดนับตั้งแต่วันที่ 12 มีนาคม และเป็นการลดลงมากที่สุดในปีนี้ ทั้งในแง่ของราคาและเปอร์เซนต์
ด้านสัญญาน้ำมันดิบเบรนท์ส่งมอบเดือนก.ค. ดิ่งลง 3.23 ดอลลาร์ หรือ 4.6% ปิดที่ 67.76 ดอลลาร์/บาร์เรล
ทั้งนี้ ราคาน้ำมันดิบ WTI ในวันพฤหัสบดี นับว่าเป็นการปรับตัวลดลงมากที่สุดในปีนี้ และเป็นระดับปิดที่ต่ำที่สุดในรอบกว่า 2 เดือน นอกจากนี้ในระหว่างวัน สัญญาน้ำมันดิบยังลงไปแตะที่ 57.33 ดอลลาร์/บาร์เรล ซึ่งเป็นระดับต่ำที่สุดนับตั้งแต่วันที่ 13 มี.ค. โดยราคาน้ำมัน WTI ดิ่งลงต่ำกว่าระดับ 60 ดอลลาร์เป็นครั้งแรกในรอบ 2 เดือน ซึ่งระดับดังกล่าวถือเป็นระดับสำคัญทางจิตวิทยา